
  ANTOINE DE SAINT-EXUPÉRY



  Il Piçul Princip


  Tradusût da part di Albino Manfredo


  in lenghe furlane

  Editoriale Programma


  Introduzion


  Ve ca in marilenghe un dai libris plui cognossûts, amâts, tradots e publicâts intal mont. Si trate de opare plui impuartante dal scritôr francês Antoine de Saint Exupéry, buride fûr intal 1946 sot forme di opare leterarie pe canaie e fintremai cumò tradote in 253 lenghis e vendude in 135 milions di copiis. Il libri al fevele di un piçul princip rivât su la tiere dal asteroit B612 e che, incuintrant un daûr chel altri diviers personaçs, basît, al ven a cognossi lis stranetâts dal mont dai grancj, che di fat a palesin alegoriis, simbui, modei e prototips de societât odierne. Cussì il libri, scrit cuntune semplicitât uniche e cuntune finece che e fâs meravee, al fronte argoments cetant di fonde come l’amôr, la amicizie e il sens de vite, ma ancje il sburt viers il cîl e lis stelis, la presince e il misteri dal divin e, palesant cun delicatece une sorte di educazion sentimentâl, al lasse a bocje vierte ancje il letôr plui ruspi e disincjantât. Jenfri lis tantis traduzions che il grant librut di Saint Exupéry al à vût in dut il mont e ven ricurdade ancje chê fate in lenghe furlane za tai prins agns Novante dal Comun di Glemone par cure dal grop "Cjase pe Europe". Cheste gnove traduzion par furlan, ricognossude lenghe storiche minoritarie taliane cu la leç 482/1999, e metude in grafie normalizade seont lis regulis de leç regjonâl 15/1996, e je stade curade di Albino Manfredo e revisionade di Venusia Dominici. Cheste gnove edizion e je ancjetant impuartante pe conferme de identitât culturâl dal popul furlan, parcè che e ven publicade dal Editoriale Programma intun dissen di rivalutazion des lenghis e dai dialets fevelâts tal cussì clamât “Nord Est” de Italie. Di fat, adun cun Il Piçul Princip par furlan, a vegnin buridis fûr ancje lis edizions zimulis dal libri in dialet triestin e in dialet venezian, propit par rivitalizâ lis fevelis di minorance di chest teritori. E cheste iniziative e costituìs, passe il grant impen imprenditoriâl, une impuartante conferme de realtât dal plurilenghesim di chenti e soredut dal ricognossiment de lenghe, de tradizion e de identitât culturâl de nestre int.


  Mario Martinis


  



  Glossari


  Asteroit: piçule stele di astri


  A Leone Werth



  O domandi perdon ai fruts di vê dedicât chest libri a une persone plui grande di me. O ai un parcè seri: cheste persone grande e je il miôr amì che o vedi vût intal mont. O ai une seconde scuse: cheste persone grande e pues capî dut, ancje i libris pai fruts e o ‘nd ai une tierce: cheste persone grande e je a stâ in France, e à fam, e à frêt e e à une vore di bisugne di sêi consolade. E se no bastin chestis scusis, o scrivarai chest libri dedicât al frut che cheste persone e je stade. Ducj i grancj a son stâts fruts une volte. (Ma pôcs di lôr si visin). Par chest o corêç la mê dediche:A LEONE WERTHT CUANT CHE AL JERE UN FRUT.


  Cjapitul 1


  Il piçul princip su la piçule stele B 6\12


  Un timp lontan, cuant che o vevi sîs agns, intun libri su lis forestis di un timp lontan, intitulât “Storiis vivudis de nature”, o viodei un cetant biel dissen. Al veve piturât un sarpint boa che al gloteve un animâl. Ve chi la copie dal dissen. Al jere scrit: “I boa a inglotin la lôr prede dute interie, cence mastiâle. Daspò stant che no rivin plui a movisi a duarmin pai sîs mês che la digjestion e domande”.

  O pensai a lunc su lis aventuris de Jungle.


  E de bande mê o rivai a fâ il gno prin dissen. Il gno dissen numar un. E al jere cussì: “O mostrai la mê bravetât a lis personis plui grandis, ur domandai se il dissen lis spaurive. Ma mi rispuinderin: “Spaurî? Parcè mai un al varès di sêi spaurît di un cjapiel?” Il gno dissen nol jere il dissen di un cjapiel. Al jere il dissen di un sarpint boa che al digjerive un elefant. Par che viodessin in mût clâr ce che al jere, o piturai il boa par intîr. Bisugne simpri spiegâur lis robis ai grancj. Il gno dissen numar un si presentave cussì:

  Cheste volte mi rispuinderin di lassâ di bande i boa, sei di fûr che dentri, e di dedicâmi invezi ae storie, ae gjeografie, ae gramatiche e ae aritmetiche. Al fo cussì che a sîs agns jo o rinunziai a chê che e varès podût jessi la mê gloriose cariere di pitôr. Il faliment dal gno dissen numar un e dal numar doi mi veve scunît. I grancj no capissin mai nuie di bessôi e i fruts si strachin a spiegâur dut ogni volte. Alore o sielzei un altri mistîr e o imparai a vuidâ i aeroplans. O ai svolât un pôc sorevie par dut il mont: e a dî il vêr la gjeografie mi à cetant judât.

  A colp di voli o pues cognossi la Cine o ben la Arizone, e se un si piert inte gnot, cheste sapience e jude une vore.


  O ai incuintrât cetantis personis impuartantis inte mê vite, o ai vivût a lunc intal mieç dai grancj.


  Ju ai cognossûts inte lôr intimitât, ju ai cjalâts propit di dongje. Ma la opinion che o vevi di lôr no je masse miorade.


  Cuant che indi incuintravi un che mi someave di sintiments vierts, o tentavi l’esperiment dal gno dissen numar un, che o ai simpri tignût di cont.


  O cirivi di capî cussì se pardabon al jere une persone in stât di capî. Ma, cualsisei che al fos, un umign o une femine, mi rispuindeve: “Al è un cjapiel.”


  E alore no fevelavi dal sarpint boa, di forestis un grum vieris, di stelis.


  Mi sbassavi al so nivel, i fevelavi di bridge, di golf, di politiche, di golarinis. E lui al jere dut content di vê incuintrât un umign cetant sensibil.


  Cjapitul 2


  Cussì o ai passade la mê vite di bessôl, cence nissun di podê fevelâ, fint za sîs agns indaûr cuant che o vei un incident cul gno aeroplan, intal desert dal Sahara. Alc si jere rot intal motôr, stant che no vevi cun me un mecanic e nissun altri di compagnie, mi inzegnai di bessôl a cirî di comedâ la roture. E jere une cuistion di vite o di muart, parcè che o vevi aghe di bevi dome par une setemane. La prime gnot o durmii sul savalon, a mil miis di cualsisei cjase umane. O jeri plui bessôl di un marinâr intal mieç dal mâr grant, suntune gruesse bree, daspò di un naufragji. O podês dome pensâ la mê maravee di sêi sveât a buinore di une vosute strane:


  ¨Mi dissegnistu, par plasê une piore?”


  “Ce?”


  “Dissegnimi une piore.”


  O saltai in pîts come se o fos stât sfulminât. Mi sfreai i vôi plui voltis cjalantmi ben dulintôr. E o viodei une straordenarie piçule figure di om che mi stave stazant cun tante serietât. Culì o podês viodi il miôr ritrat che o rivai a fâ di lui, plui tart. Ma il gno dissen al à mancul atrat dal model.


  La colpe duncje no je mê. Cul pôc coraç che mi àn dât i grancj, cuant che o vevi sîs agns, ae cariere di pitôr, no ai mai imparât a piturâ dome sarpints boa dal di fûr o sarpints boa par dentri; o restai smaraveât a sintîmi rispuindi:


  “No, no no! No vuei l’elefant dentri il boa. Il boa al è cetant pericolôs e l’elefant une vore grant. Dulà che jo o vîf dut al è picinin. O ai bisugne di une piore: dissegnimi une piore.”


  O fasei il dissen.


  Lu cjalà benon e daspò al disè:


  “No! Cheste e je une piore maladine: famint une altre.” O fasei un altri dissen.


  Il gno amì mi riduçà in mût dolç, cun indulgjence.


  “Tu puedis viodilu di bessôl,” al disè, “che cheste no je une piore. Al è un roc. Al à i cuars.”

  O tornai a fâ il dissen pe tierce volte, ma al fo refudât come chei di prime.


  “Cheste e je masse vecje. O vuei une piore che e puedi vivi a lunc.” Cheste volte la mê pazience e jere finide, o vevi presse di tornâ a meti a puest il gno motôr. O butai jù un cuart dissen. E o tirai fûr cheste spiegazion:


  “Cheste e je dome la sô casselute. La piore che tu volevis e je par dentri.”


  [image: a21fmt]



  O restai maraveât, la muse dal gno piçul judiç e tacave a lusorâsi. “Chest al è propit chel che o volevi. Pensistu che cheste piore e varà bisugne di un grum di jerbe?”


  “Parcè?”


  “Parcè che dulà che o vîf jo, dut al è tant piçul…”


  “E sarà di sigûr vonde jerbe par jê, e je piçulute la piore che ti ai dade.”


  Si pleà sul dissen:


  “No cussì piçulute che--- oh, cjale! --- si è metude a durmî…”


  E al fo cussì che o cognossei il piçul princip.

Cjapitul 3

O metei un grum di timp par capî di
dulà che al vignìs. Il piçul princip, che mi faseve une domande
daûr di chê altre, al pareve che nol sintìs mai lis mês. Cussì
cuant che al viodè pe prime volte il gno aereoplan (no lu
dessegnarai parcè che al sarès cetant complicât par me), mi
domandà:

“Ce ise cheste robe?”

“No je une robe, e svole. Al è un
aeroplan. Al è il gno aeroplan.”

O jeri cetant braurôs di fâi savê
che o svolavi.

Alore al de un berli:

“Cemût? Sêstu colât dal cîl!”

“Sì” o rispuindei cun modestie.

“Ah! Cheste e je biele…”

E il piçul princip al sclopà intune
biele ridade che mi sustà. O vuei che lis mês disgraciis a sedin
cjapadis sul serio. Daspò al tacà:

“Alore ancje tu tu vegnis dal cîl!
Di cuâl planet vegnistu?”

O intraviodei une lûs , intal
misteri de sô presince, e i domandai di colp:

“Duncje tu tu vegnis di un altri
planet?”

Ma no mi rispuindè. Al niçà ben
planc il cjâf cjalant l’aeroplan.

“Di sigûr che no tu puedis vignî di
tant lontan…”

E si meté a meditâ,… a lunc. Po,
tirant fûr la mê piore, al sprofondà a rimirâ il so tesaur
[...]

